**Informatīvais ziņojums**

**par Satiksmes ministrijas izvirzītajiem priekšlikumiem Krievijas ekonomisko sankciju negatīvo seku mazināšanai tranzīta un loģistikas jomā**

Ministru kabineta 2014.gada 26.augusta sēdē Satiksmes ministrija iesniedza izskatīšanai priekšlikumus tranzīta un loģistikas nozares konkurētspējas uzlabošanai. Saskaņā ar sēdes protokola Nr.45 47.§ 6.punktu Finanšu ministrijai uzdots turpināt izvērtēt un ar iesaistītajām institūcijām un nozares nevalstiskajām organizācijām apspriest Satiksmes ministrijas izvirzītos priekšlikumus, par kuriem nav panākta vienošanās.

Finanšu ministrija par Satiksmes ministrijas iesniegtajiem priekšlikumiem ir organizējusi tikšanās ar nevalstisko sektoru un Satiksmes ministriju, lai pārrunātu un rastu risinājumus problēmjautājumu jomās, kurās ir iespējama tranzīta un loģistikas nozares konkurētspējas uzlabošana.

Vienlaikus norādām, ka vairāki priekšlikumi ir pilnīgi jauni, līdz ar to Finanšu ministrija sniedz viedokli par katru no Satiksmes ministrijas sniegtajiem priekšlikumiem atsevišķi.

Bez tam vēršam uzmanību uz to, ka iesniegtajiem priekšlikumiem nav tiešas saistības ar Krievijas noteiktajām sankcijām un to sekām.

1. **Fiskālā pārstāvja darbības nosacījumu atvieglošana**

Piedāvātie priekšlikumi ir vērtēti, lai izdarītu secinājumus par iespējamiem grozījumiem normatīvajos aktos pievienotās vērtības nodokļa (turpmāk - PVN) jomā, pilnveidojot regulējumu par fiskālā pārstāvja darbību Latvijā.

***Satiksmes ministrijas priekšlikums***

**a) Pārstāvēt citus Eiropas Savienības PVN maksātājus, kuri nav reģistrēti PVN reģistrā.**

**Veikt grozījumus Pievienotās vērtības nodokļa likuma 1.panta 5.punktā un paredzēt, ka fiskālais pārstāvis var pārstāvēt arī citas dalībvalsts nereģistrētu nodokļu maksātāju.**

Finanšu ministrijas pārstāvji ir tikušies un uzklausījuši Latvijas Loģistikas asociācijas pārstāvjus un izvērtējuši Pievienotās vērtības nodokļa likuma 1.panta 5.punktu. Finanšu ministrijas ieskatā šādu priekšlikumu varētu atbalstīt, taču ir nepieciešams turpināt detalizētu diskusiju ar Valsts ieņēmumu dienesta pārstāvjiem, lai objektīvi izvērtētu sekas, kas varētu iestāties šādi mainot tiesisko regulējumu Pievienotās vērtības nodokļa likumā.

Padomes 2006.gada 28.novembra direktīvas 2006/112/EK par kopējo PVN sistēmu (turpmāk – Direktīva 2006/112/EK) 204.pants paredz, ka, ja par PVN nomaksu atbildīgā persona ir PVN maksātājs, kas neveic uzņēmējdarbību Eiropas Savienības (turpmāk – ES) dalībvalstī, kurā maksājams PVN, tad ES dalībvalstis var atļaut šai personai iecelt pārstāvi PVN jautājumos, kas atbildīgs par PVN nomaksu. Tādējādi Finanšu ministrija uzskata, ka fiskālais pārstāvis varētu pārstāvēt citas ES dalībvalsts nodokļu maksātāju, kurš nav reģistrēts citas dalībvalsts PVN maksātāju reģistrā.

Vienlaikus Finanšu ministrija atzīmē, ka par precēm, kuras fiskālais pārstāvis nosūta uz citu ES dalībvalsti saņēmējam, kurš nav reģistrēts citas ES dalībvalsts PVN maksātāju reģistrā (tam nav PVN numura), PVN ir jāmaksā Latvijas valsts budžetā.

***Satiksmes ministrijas priekšlikums***

**b) Veikt ar PVN 0 procentu likmi apliekamas preču piegādes (pēc preču importēšanas) iekšzemē (Latvijā).**

**Veikt grozījumus PVN normatīvajos aktos un paredzēt iespēju Latvijā reģistrētam fiskālajam pārstāvim piemērot PVN 0 procentu likmi, veicot preču importu ar turpmāko šo preču piegādi iekšzemē.**

Finanšu ministrijas ieskatā šāds priekšlikums nav atbalstāms, jo tas būtu pretrunā ar Direktīvas 2006/112/EK 193.pantā noteikto, ka PVN maksā ikviens PVN maksātājs, kas veic preču piegādi vai pakalpojumu sniegšanu, par kuru uzliek PVN, izņemot gadījumus, kad saskaņā ar 194. līdz 199.bpantu un 202. pantu nodokli maksā kāda cita persona.

Tā kā Direktīva 2006/112/EK neparedz iespēju noteikt preču piegādēm iekšzemē PVN 0 % likmi, līdz ar to nevar atbrīvot no PVN maksāšanas preču piegādes, kas veiktas iekšzemē pēc šo preču importa un attiecīgi grozījumi PVN jomu regulējošajos normatīvajos aktos netiks veikti.

***Satiksmes ministrijas priekšlikums***

**c) Konsolidēt kravas Eiropas Savienībā, veicot preču iegādi ES teritorijā, kā arī nosūtot to uz citu ES dalībvalsti reģistrētam nodokļu maksātājam (ne tikai eksportēt no ES).**

**Veikt grozījumus PVN normatīvajos aktos un paredzēt iespēju Latvijā reģistrētam fiskālajam pārstāvim piemērot PVN 0 procentu likmi, veicot preču iegādi Eiropas Savienībā un nosūtot tās kravas konsolidācijas nolūkā citas ES dalībvalsts reģistrētam nodokļu maksātājam.**

Finanšu ministrijas ieskatā šādu priekšlikumu varētu daļēji atbalstīt kontekstā ar PVN likumā noteikto tiesisko regulējumu par preču iegādes ES teritorijā vietu. Ja preces no citas ES dalībvalsts piegādātas Latvijā reģistrētam PVN maksātājam, tad atbilstoši Direktīvā 2006/112/EK noteiktajam notiek preču iegāde ES teritorijā. Līdz ar to fiskālajam pārstāvim būtu jāaprēķina PVN par Latvijā saņemtajām precēm, kuras pēc tam fiskālais pārstāvis var piegādāt uz citu ES dalībvalsti. PVN par Latvijā saņemtajām precēm fiskālajam pārstāvim būtu jāiemaksā valsts budžetā, norādot savā PVN deklarācijā kā aprēķināto PVN un atskaitīto priekšnodokli (reversā kārtībā).

***Satiksmes ministrijas priekšlikums***

**d) Sagatavot un iesniegt tādu pašu PVN deklarāciju, kāda paredzēta reģistrētam nodokļu maksātājam.**

**Veikt grozījumus PVN normatīvajos aktos un vienkāršot Latvijā reģistrēta fiskālā pārstāvja PVN deklarācijas saturu, iespēju robežās pielīdzinot to reģistrēta nodokļu maksātāja PVN deklarācijas veidlapai.**

Finanšu ministrijas ieskatā par šādu priekšlikumu ir jāturpina konstruktīvi diskutēt ar Valsts ieņēmumu dienesta un nevalstiskā sektora pārstāvjiem, lai saprastu, kas tieši būtu precizējams PVN deklarācijā un vai tas atvieglos fiskālā pārstāvja darījumu deklarēšanu. Turklāt Finanšu ministrija norāda, ka Pievienotās vērtības nodokļa likuma 134.panta piektā daļa nosaka, ka fiskālā pārstāvja pienākums ir nodrošināt detalizētu nosūtāmo vai saņemto preču uzskaiti, lai nodokļu administrācija varētu izsekot katrai preču kustībai. Tādējādi šobrīd Pārskatā par fiskālā pārstāvja veiktajiem darījumiem (PVN 6) ir iekļauta tikai tā informācija, kas dod iespēju izsekot preču kustībai.

***Satiksmes ministrijas priekšlikums***

**e) Atļauju fiskālā pārstāvja darbībai var saņemt vienīgi, ja komersants iesniedz galvojumu (minimālais galvojuma apjoms 284 570 euro) un uzņemas atbildību par PVN summas nomaksu līdzīgi kā pie preču muitas procedūrām.**

**Grozīt Ministru kabineta 2013.gada 3.janvāra noteikumu Nr.17 „Pievienotās vērtības nodokļa likumu normu piemērošanas kārtība un atsevišķās prasības pievienotās vērtības nodokļa maksāšanai un administrēšanai” 116. un 117.punktu un atvieglot prasības fiskālā pārstāvja darbībai nepieciešamā vispārējā galvojuma apjoma samazināšanai par 50 procentiem un atbrīvojuma piešķiršanai no galvojuma iesniegšanas personām, kuras atbilst šo noteikumu 116.1 un 117.1 noteiktajiem kritērijiem, bet kurām nav atzītā komersanta statusa.**

**Vienlaikus aicināt Finanšu ministriju sadarbībā ar tranzīta un loģistikas nozares uzņēmēju asociācijām izvērtēt iespējas atcelt normatīvajos aktos paredzēto prasību par galvojuma iesniegšanu fiskālā pārstāvja darbībai, izmantojot, citus PVN tiesību aktos paredzētos nodokļu maksātāju kontroles instrumentus.**

Finanšu ministrijas ieskatā šāds priekšlikums nav atbalstāms, jo Ministru kabineta 2013.gada 3.janvāra noteikumos Nr.17 „Pievienotās vērtības nodokļa likumu normu piemērošanas kārtība un atsevišķās prasības pievienotās vērtības nodokļa maksāšanai un administrēšanai” reģistrētiem PVN maksātājiem ir paredzēti atvieglojumi attiecībā uz apliecinājuma iespējamā PVN parāda segšanai iesniegšanu. Finanšu ministrija uzskata, ka attiecībā uz fiskālajiem pārstāvjiem, kuri neatbilst šo Ministru kabineta noteikumos minētajiem nosacījumiem, lai saņemtu atvieglojumus apliecinājuma iespējamā PVN parāda segšanai iesniegšanai, tiek novērstas situācijas, ka varētu rasties PVN parāds valsts budžetam, kuru fiskālais pārstāvis nevares samaksāt.

Turklāt Finanšu ministrija norāda, ka Pievienotās vērtības nodokļa likuma 146.panta septītā daļa paredz, ka fiskālais pārstāvis atbild par PVN saistībām, kas rodas tā pārstāvēto darījumu rezultātā, kā arī par visu darījumu apliecinošo dokumentu uzrādīšanu saistībā ar pārstāvētajiem darījumiem.

Līdz ar to šajā aspektā grozījumi PVN jomu regulējošajos normatīvajos aktos nebūtu veicami.

Vienlaikus vēršam uzmanību, ka nav plānots mainīt kritērijus, lai atvieglotu Padziļinātās sadarbības programmas dalībnieka statusa piešķiršanu.

1. **Rīcība, konstatējot neatbilstības starp importētajām precēm un to pavaddokumentiem**

***Satiksmes ministrijas priekšlikums***

**Normatīvajos aktos par muitas procedūras – tranzīts – piemērošanu paredzēt regulējumu gadījumos, kad tranzīta krava tiek nogādāta saņēmējā muitas iestādē ar neskartiem nodrošinājumiem, bet kravas saturā tiek konstatētas neatbilstības starp precēm un pavaddokumentiem. Šādos gadījumos (līdzīgi kā tas šobrīd tiek ierosināts Finanšu ministrijas virzītajos Ministru kabineta noteikumos par muitas noliktavām un preču pagaidu uzglabāšanu) principālam būtu jādod saprātīgs termiņš noskaidrot neatbilstību iemeslus un iesniegt muitas iestādēm dokumentāru apliecinājumu neatbilstību rašanās iemesliem, nepiemērojot tam muitas sankcijas un automātisku muitas parāda aprēķinu.**

Finanšu ministrijas ieskatā Satiksmes ministrijas priekšlikums nav atbalstāms, jo pamatojoties uz to, ka neatbilstību konstatēšanas termiņus tranzīta procedūrai nosaka ES regulējums, nav iespējams nacionālā līmenī noteikt citus termiņus kravas neatbilstību konstatēšanai.

Norādām uz to, ka saskaņā ar Komisijas 1993.gada 2.jūlija Regulas (EEK) Nr.2454/93, ar kuru nosaka īstenošanas noteikumus Padomes Regulai (EEK) Nr.2913/92 par Kopienas Muitas kodeksa izveidi (turpmāk- regula Nr.2454) 363.panta 4.punktu saņēmējai muitas iestādei jānosūta kontroles rezultāti vēlākais, trešajā dienā pēc preču piegādes dienas. Savukārt, saskaņā ar regulas Nr.2454 408.panta 1.c punktu, ja kravu saņem atzītais nosūtītājs, tam jānosūta izkraušanas piezīmes vēlākais trešajā dienā pēc izkraušanas atļaujas saņemšanas, informējot muitu par visām konstatētajām neatbilstībām.

Ja komersants (preču saņēmējs) ir informējis muitu par konstatētajām neatbilstībām, un tranzīta deklarācija ir noslēgta ar neapmierinošiem kontroles rezultātiem, kompetentā muitas iestāde uzsāk izmeklēšanu par neatbilstību rašanās iemesliem, lai konstatētu, vai ir radies muitas parāds. Ja komersants ir iesniedzis dokumentus, kas pierāda, ka kravas iztrūkums radies jau pirms preču ievešanas ES teritorijā (piemēram, kravas nosūtītāja apliecinājums, ka trūkstošā kravas daļa nav tikusi iekrauta, vai arī ir pieļauta kļūda kravas pavaddokumentos), tad muitas parāds netiek aprēķināts. Arī gadījumos, kad netiek konstatēts faktisks kravas iztrūkums, bet tikai svara atšķirība (kas var būt radusies svēršanas metožu atšķirības rezultātā), muitas parāds netiek aprēķināts. Visos gadījumos, kad no komersantiem tiek pieprasīta informācija par nenoslēgtu vai ar neatbilstībām noslēgtu tranzīta deklarāciju, saskaņā ar regulas Nr.2454 365.panta 5.punktu, atbildes sniegšanas termiņš ir 28 dienas.

Valsts ieņēmumu dienesta Muitas pārvaldes rīcībā esošā informācija liecina, ka kopš 2014.gada sākuma noformētas 309 818 tranzīta procedūras. No tām ar neatbilstībām noslēgtas 802 deklarācijas, kas ir 0,2%. Savukārt tikai 15 gadījumos pieņemts lēmums par muitas parādu, kas ir 0,005% no visām noformētajām tranzīta deklarācijām. Līdz ar to uzskatām, ka nav pamatots Satiksmes ministrijas apgalvojums par automātisku muitas parāda aprēķinu neatbilstību gadījumos, kā arī nepietiekamu termiņu neatbilstību iemeslu noskaidrošanai.

Vienlaikus informējam, ka Finanšu ministrija un Valsts ieņēmumu dienests ir apzinājuši problēmjautājumus, kas saistīti ar muitas procedūras – tranzīts piemērošanu un 2014.gada oktobrī tiks organizēta sanāksme ar tranzīta un loģistikas nozares uzņēmēju asociāciju un Satiksmes ministrijas pārstāvjiem, lai pārrunātu un rastu risinājumus aktuālajiem tranzīta problēmjautājumiem.

1. **Komersanta sodāmības kritēriji**

***Satiksmes ministrijas priekšlikums***

**Finanšu ministrijai sadarbībā ar Satiksmes ministriju un tranzīta un loģistikas nozares uzņēmēju asociācijām sagatavot un iesniegt Ministru kabinetā grozījumus ārējos muitas normatīvajos aktos, kas paredz muitas tiesību jomā izmantotā nosacījuma „smagi, nopietni vai atkārtoti muitas vai nodokļu noteikumu pārkāpumi” piemērošanas noteikumus.**

Finanšu ministrijas ieskatā nav atbalstāms priekšlikums noteikt ārējā muitas normatīvajā aktā ES muitas tiesību jomā izmantotā nosacījuma „smagi, nopietni vai atkārtoti muitas vai nodokļu noteikumu pārkāpumi” piemērošanas kritērijus.

Norādām, ka 2014.gada 3.jūlijā saskaņā ar Valsts pārvaldes iekārtas likuma 72.panta otro daļu tika pieņemta Finanšu ministrijas instrukcija Nr.12-28/1 “Muitas lietu jomā izmantotā nosacījuma „smagi, nopietni vai atkārtoti muitas vai nodokļu noteikumu pārkāpumi” piemērošanas instrukcija”. Minētā instrukcija nosaka regulas Nr.2454 253.g panta b)apakšpunktā minētā smagu, nopietnu vai atkārtotu muitas vai nodokļu noteikumu pārkāpumu nosacījuma vienveidīgu piemērošanu Valsts ieņēmumu dienestā.

Saskaņā ar Valsts pārvaldes iekārtas likuma 72.panta ceturto daļu minētā instrukcija ir saistoša Finanšu ministrijas padotības iestādei - Valsts ieņēmumu dienestam.

Instrukcija ir publicēta Finanšu ministrijas un Valsts ieņēmumu dienesta interneta mājas lapās.

Ņemot vērā minēto, informējam, ka Finanšu ministrija seko līdzi tam, kā praksē tiek piemēroti instrukcijā noteiktie „smagu, nopietnu vai atkārtotu muitas pārkāpumu” kritēriji, kā arī nozares asociācijām ir lūgts sniegt informāciju, ja tiek konstatēti pārkāpumi attiecīgo normu piemērošanā. Pamatojoties uz apkopoto informāciju, Finanšu ministrija izvērtēs, vai attiecīgās normas nepieciešams precizēt un pilnveidot, un instrukcijā noteiktos kritērijus iestrādās jaunajā Muitas likumā.

1. **Muitas likuma un citu normatīvo aktu pilnveidošana muitas jomā**

***Satiksmes ministrijas priekšlikums***

**Finanšu ministrijai būtiski paātrināt normatīvo aktu projektu saskaņošanu un virzību Ministru kabinetā.**

Finanšu ministrija ir atsākusi darbu pie jaunā Muitas likuma izstrādes un šobrīd notiek Savienības Muitas kodeksa un jaunā Muitas likuma pantu salīdzināšana un analīze pēc būtības.

Norādām, ka 2014.gada 11.septembrī un 19.septembrī Finanšu ministrijā tika organizētas sanāksmes, kurās, piedaloties Satiksmes ministrijas un tranzīta un loģistikas nozares uzņēmēju asociāciju pārstāvjiem, tika diskutēts par Valsts sekretāru sanāksmē izsludinātajiem Ministru kabineta noteikumu projektiem muitas jomā par kuriem saskaņošanas laikā netika panākta vienošanās.

Diskusiju rezultātā tika panākta vienošanās par sekojošiem Ministru kabineta noteikumu projektiem:

1. Ministru kabineta noteikumu projekts “Pagaidu uzglabāšanas noteikumi”;
2. Ministru kabineta noteikumu projekts “Grozījumi Ministru kabineta 2010.gada 16.novembra noteikumos Nr.1048 „Noteikumi par vienkāršoto deklarēšanu un vietējo muitošanu, atzītā nosūtītāja un atzītā saņēmēja statusu, vienoto atļauju un atzītā komersanta sertifikātu””;
3. Ministru kabineta noteikumu projekts “Muitas procedūras – tranzīts – piemērošanas kārtība”.

Papildus informējam, ka Ministru kabineta noteikumu projekta "Muitas noliktavu darbības noteikumi" (2014.gada 26.jūnijā izsludināts Valsts sekretāru sanāksmē (Protokols Nr.24, 3§, VSS - 578)) saskaņošanas procesā Finanšu ministrija ir lūgusi Eiropas Komisijai sniegt viedokli par atsevišķu normu interpretāciju.

Ņemot vērā minēto, Ministru kabineta noteikumu projekts tiks iesniegts izskatīšanai Ministru kabineta sēdē pēc Eiropas Komisijas skaidrojumu saņemšanas un precizētā projekta saskaņošanas ar iesaistītajām institūcijām.

1. **Galvojumu apvienošana**

***Satiksmes ministrijas priekšlikumi:***

1. **Normatīvajos aktos par muitas lietām un akcīzes nodokļa piemērošanas normatīvajos aktos paredzēt regulējumu, kas atļauj apvienot visus muitas un akcīzes jomā iesniedzamos galvojumus zem viena nodrošinājuma – vienas kredītiestādes garantijas vai apdrošināšanas polises**

Finanšu ministrijas ieskatā pašlaik nav atbalstāms priekšlikums apvienot visus galvojuma veidus, t.i., izsniegt vienu galvojuma apliecību, kas aptvertu, piemēram, muitas parādu, PVN un akcīzes nodokli tālāk minēto apsvērumu dēļ.

Akcīzes nodokļa nodrošinājumu un muitas parāda galvojumu izsniegšanu un piemērošanu regulē dažādi ES normatīvie akti - muitas galvojuma izsniegšanas un piemērošanas jomā – Padomes 1992.gada 12.oktobra Regula (EEK) Nr.2913/92 par Kopienas Muitas kodeksa izveidi (turpmāk – regula Nr.2913/92) un regula Nr.2454, bet akcīzes nodokļa nodrošinājuma reģistrācijas un piemērošanas jomā – Padomes 2008.gada 16.decembra direktīva 2008/118/EK par akcīzes nodokļa piemērošanas vispārēju režīmu, ar ko atceļ Direktīvu 92/12/EEK.

Jāņem vērā, ka muitas jomas normatīvie akti reglamentē darbības ar precēm, kurām nav Kopienas statusa un šajā sakarā piemērojamā galvojuma nosacījumus. Savukārt akcīzes jomā normatīvie akti reglamentē darbības ar akcīzes precēm, akcīzes nodokļa piemērošanu, minimālā akcīzes nodokļa lielumu, akcīzes nodokļa nodrošinājumu attiecībā uz Kopienas akcīzes precēm un to pārvadājumiem Latvijas un Kopienas ietvaros. Abās jomās (muitas un akcīzes) ir dažādi/atšķirīgi uzskaites, maksāšanas un galvojuma nosacījumi un arī attiecīgi nodokļa objekta-preču uzglabāšanas un pārvietošanas nosacījumi.

Tādējādi jau ES direktīvu un regulu līmenī, t.i., ES līmenī ir nostiprinātas atšķirīgas prasības un nosacījumi attiecībā uz muitas galvojumu un iekšzemes nodrošinājumu izsniegšanu, reģistrāciju un piemērošanu, datu sistēmām u.tml. Abi galvojuma veidi - muitas galvojums un akcīzes nodokļa nodrošinājums - savā starpā nepārklājas.

Pamatojoties uz ES normatīvo aktu normām, ir izstrādāti Latvijas normatīvie akti, kas reglamentē nodokļu galvojuma piemērošanu muitas jomā (Muitas likums, Ministru kabineta 2011.gada 6.septembra noteikumi Nr.691 “Noteikumi par nodokļu parāda galvojumu preču muitošanai”) un akcīzes nodokļa nodrošinājuma piemērošanu akcīzes jomā (likums „Par akcīzes nodokli”, Ministru kabineta 2010.gada 30.marta noteikumi Nr.302 “Noteikumi par akcīzes nodokļa nodrošinājumiem”).

Akcīzes nodokļa nodrošinājums

Lai veiktu darbības ar akcīzes precēm Latvijā un izmantotu atlikto akcīzes nodokļa maksāšanu, akcīzes nodokļa maksātājs iesniedz nodrošinājumu:

* vienreizēju nodrošinājumu, kas paredzēts aprēķinātā akcīzes nodokļa parāda vienam noteiktam apmēram;
* vispārēju nodrošinājumu, kas paredzēts noteiktam laikposmam un aprēķinātam akcīzes nodokļa parāda noteiktam apmēram.

Muitas parāda galvojums

Muitā parāda galvojumu piemēro, galvojot muitas parāda samaksu, kad preces tiek laistas brīvam apgrozījumam, bet muitas maksājumu termiņš tiek atlikts atbilstoši ES normatīvajos aktos noteiktajiem termiņiem, un iespējamo muitas parādu, piemērojot precēm kopējā/Kopienas tranzīta muitas procedūru, kā arī muitas parādu, kas var rasties, piemērojot pārējās muitas procedūras, piemēram, preču uzglabāšana muitas noliktavās vai preču pagaidu uzglabāšanas vietās.

*Preču laišana brīvā apgrozījumā*

Piemērojot galvojumu muitas parādam, laižot preces brīvam apgrozījumam, tiek iesniegts viens galvojums, kas nosedz gan muitas, gan PVN parādu. Muitas parāda apjoms tiek reģistrēts par katru importa deklarāciju atsevišķi. Vispārējā galvojuma atsauces summa tiek reģistrēta EMDAS (elektroniskā muitas deklarāciju apstrādes sistēma), kas ļauj atbrīvot galvojuma summu par konkrētā muitas deklarācijā aprēķināto muitas parādu uzreiz pēc parāda samaksas (EMDAS to izdara automātiski). Tāpat jāatzīmē, ka kopš 2014.gada 1.janvāra visiem komersantiem, kas muitā iesnieguši vispārējo galvojumu, vairs nav jāapmaksā katrā importa deklarācijā aprēķinātais muitas parāds, bet muitas iestādes izraksta apkopojošo rēķinu par iepriekšējā mēnesī vai kalendāra nedēļā noformētajās deklarācijās aprēķināto muitas parādu.

*Preces, kam piemēro kopējā/Kopienas tranzīta muitas procedūru*

Piemērojot galvojumu iespējamam muitas parādam par precēm, kurām tiek piemērota kopējā/Kopienas tranzīta muitas procedūra, tiek iesniegts viens galvojums gan muitas, gan PVN, gan akcīzes nodokļa iespējamā parāda nodrošināšanai. Vispārējā galvojuma atsauces summa arī tiek reģistrēta EMDAS, kas ļauj atbrīvot galvojuma summu par konkrētā tranzīta deklarācijā aprēķināto iespējamo muitas parādu uzreiz pēc tranzīta procedūras pabeigšanas (EMDAS to izdara automātiski).

Šāda muitas parāda un iespējamā muitas parāda administrēšana ir vienkārša, ātra un būtiski samazina nepieciešamo galvojuma apjomu, kas ir jāiesniedz komersantiem, piemērojot muitas procedūras, līdz ar to būtiski samazinot gan administratīvo slogu, gan arī izmaksas šādu galvojumu iegādei.

Saskaņā ar Eiropas Parlamenta un Padomes 2013.gada 9.oktobra Regulas (ES) Nr.952/2013, ar ko izveido Savienības Muitas kodeksu (turpmāk – SMK) 280.pantu, lai atbalstītu elektronisko sistēmu izveidi un reglamentētu pārejas laika noteikšanu, Komisijai līdz 2014.gada 1.maijam bija jāsagatavo darba programma, kas attiecas uz elektronisko sistēmu izstrādi un ieviešanu. 2014.gada 29.aprīlī pieņemtajā Komisijas Īstenošanas lēmuma, ar ko nosaka darba programmu attiecībā uz SMK, pielikuma II daļas 14.punktā noteikts, ka SMK projekta „Galvojumu pārvaldība” (GUM), kas jāievieš līdz 2020.gada 2.martam, mērķis ir nodrošināt tādu derīgu vispārējo galvojumu efektīvu un racionālu pārvaldību, kurus var izmantot vairāk nekā vienā dalībvalstī, un galvotās summas uzraudzību katrai muitas deklarācijai, papilddeklarācijai un nepieciešamo datu iegūšanai par iegrāmatojamo faktisko muitas parādu, kas paredzēts SMK, attiecībā uz muitas procedūrām, izņemot tranzītu, kuru apstrādā NCTS projekta ietvaros. Līdz ar to var uzskatīt, ka SMK neparedz muitas parāda galvojuma, kas ietver preču pagaidu uzglabāšanas un muitas procedūras (izņemot tranzīta), un tranzīta procedūras galvojuma apvienošanu.

Tādējādi pašlaik visi galvojuma veidi tiek atsevišķi uzskaitīti un datu sistēmas nav savstarpēji sasaistītas. Lai varētu īstenot priekšlikumu apvienot galvojumus, ir nepieciešams nacionālā līmenī izveidot tādu savstarpēji sasaistītu datu sistēmu, kas aptver visu galvojumu veidu datu sistēmas. Līdz ar to, lai veiktu visu galvojumu apvienošanu, nepieciešams izstrādāt vienotu koncepciju, kas ietver pamatotus argumentus šādai rīcībai, pārskatot un vienādojot visus galvojumu administrēšanas procesus, kā arī nepieciešams izstrādāt normatīvos aktus. Taču tam ir nepieciešams laiks un papildu līdzekļi no valsts budžeta. Galvojumu apvienošanu sarežģīs arī tas, ka jau ES līmenī ir nostiprinātas atšķirīgas prasības un nosacījumi attiecībā uz muitas galvojumu un nodokļu iekšzemes nodrošinājumu izsniegšanu, reģistrāciju un piemērošanu, datu sistēmām un tas, ka muitas maksājumi tiek uzskaitīti pēc saistīto maksājumu principa, bet iekšzemes nodokļi pēc naudas plūsmas principa. Līdz ar to tas padarīs neiespējamu šāda vienota galvojuma dinamisku kontroli informatīvajās sistēmās, noteikti palielinās gan administratīvo slogu, gan nepieciešamā galvojuma apjomu, kas radīs papildus izdevumus komersantiem.

Ja apvieno:

* muitas parāda,
* iespējamā muitas parāda,
* iekšzemes akcīzes nodokļa iespējamā parāda (akcīzes nodokļa nodrošinājums),
* iekšzemes PVN galvojumus vienā galvojumā, ir jāņem vērā arī tas, ka būtiski palielināsies galvojuma summa, kā rezultātā ir iespējams ļoti liels apdrošināšanas prēmiju maksājumu apmēra pieaugums pašam nodokļa maksātājam. Turklāt, apdrošināšanas sabiedrības, izsniedzot dažādus galvojumus, dažādi vērtē iespējamos riskus, kas būtiski palielinās administratīvo slogu nodokļu maksātājiem.

Izvērtējot galvojumu apvienošanas lietderību, jāņem vērā, ka atbilstoši ES un nacionālajos tiesību aktos noteiktajam šobrīd katru galvojumu izmanto atšķirīgas personas: piemēram, atbilstoši regulas Nr.2913/92 189.panta 3.punkta nosacījumiem muitas procedūrām laišana brīvā apgrozībā, glabāšana muitas noliktavā u.c. muitas dienesti var atļaut, ka nodrošinājumu dod cita persona, nevis tā, no kuras nodrošinājums tiek prasīts, tranzīta procedūrā galvojumu dod principāls (regulas Nr.2913/92 94.pants), savukārt akcīzes preču aprites regulējums nosaka pavisam citu akcīzes nodrošinājuma izmantošanas nosacījumus (uzglabājot preces akcīzes noliktavā, akcīzes nodrošinājumu sniedz un par visu atbildīgs ir akcīzes noliktavas turētājs, neatkarīgi no tā, kas ir preču īpašnieks). Tādējādi galvojumu apvienošanu nevarēs attiecināt visam komersantu lokam un paralēli būs jāsaglabā esošā sistēma.

Lai varētu plānot iespējamās izmaiņās sistēmās, nepieciešama minētās koncepcijas izstrāde. Jaunās sistēmas izstrādei, kā arī izmaiņu izstrādei visās saistītajās sistēmās var būt nepieciešams vismaz 2 gadi pēc koncepcijas izstrādes un attiecīgo finanšu un cilvēku resursu piešķiršanas un atkarībā no risinājumiem izmaksāt līdz pat vairākiem miljoniem (precīzas summas varēs noteikt tikai tad, kad būs zināma koncepcija un tehniskās prasības). Tā kā šobrīd nav zināmas precīzas prasības attiecībā uz importa galvojumu administrēšanu (tas atbilstoši SMK Darba programmā ietvertajam būs zināmas 2018.gadā), pastāv būtisks risks, ka, mēģinot galvojumus apvienot šobrīd, sistēmas būs pilnībā jāpārstrādā atkārtoti, stājoties spēkā Eiropas Komisijas prasībām 2020.gadā.

Analizējot personu loku, kas šobrīd izmanto galvojumus tranzīta procedūrai, pārējām muitas procedūrām un akcīzes nodrošinājumu, konstatēts, ka 118 komersanti izmanto vispārējo galvojumu muitas parāda un parāda, kas var rasties, nodrošināšanai, 135 komersanti - vispārējo galvojumu tranzīta procedūrai un 229 komersanti – akcīzes nodokļa nodrošinājumu. Visus trīs galvojumus izmanto 25 komersanti. Tādējādi uzskatām, ka nav lietderīgi ieguldīt resursus galvojumu apvienošanai augstāk minēto apsvērumu dēļ.

Papildus minētajam salīdzināšanai norādām informāciju, kas raksturo informatīvās sistēmas izstrādes laikietilpību un būtisku finanšu resursu nepieciešamību - Elektroniskās muitas datu apstrādes sistēmas (EMDAS) projekts, kas ilgst jau 4 gadus (uzsākts 2010.g., kad tika izstrādāta EMDAS koncepcija, 2011.g. tika veikts iepirkums un 2012-2014.g. atsevišķu funkcionalitāšu un izmaiņu citās sistēmās izstrāde un ieviešana); izmaksas sasniedza jau 4,5 milj. EUR. vai arī vienotā uzkrājuma principa ieviešanas projekts, kas tikko uzsākts, un kam Valsts ieņēmumu dienesta darba grupa šobrīd izstrādā koncepciju (iesaistītas vairākas struktūrvienības – NP un MP, kas piedalīsies jaunas „vienotas” sistēmas izstrādē) – plānotais projekta ilgums 5-6 gadi, plānotās izmaksas – 10 milj. EUR.

Secinājumi:

1. ES līmenī ir nostiprinātas atšķirīgas prasības un nosacījumi attiecībā uz muitas galvojumu un iekšzemes nodrošinājumu izsniegšanu, reģistrāciju un piemērošanu, datu sistēmām u.tml.;
2. visi galvojuma veidi tiek atsevišķi uzskaitīti un datu sistēmas nav savstarpēji sasaistītas;
3. atšķirīgi maksājuma principi - muitas maksājumi tiek uzskaitīti pēc saistīto maksājumu principa, bet iekšzemes nodokļi pēc naudas plūsmas principa;
4. muitas galvojums un akcīzes nodokļa nodrošinājums savā starpā nepārklājas;
5. ja apvieno galvojumus:
	1. būtiski palielināsies galvojuma summa, kā rezultātā ir iespējams ļoti liels apdrošināšanas prēmiju maksājumu apmēra pieaugums nodokļa maksātājam;
	2. nepieciešams izstrādāt vienotu koncepciju, kas ietver pamatotus argumentus šādai rīcībai, pārskatot un vienādojot visus galvojumu administrēšanas procesus, kā arī nepieciešams izstrādāt attiecīgus normatīvos aktus;
	3. administrēšana kļūs sarežģīta, jo jau ES līmenī ir nostiprinātas atšķirīgas prasības un nosacījumi;
	4. pastāv risks par neiespējamu šāda vienota galvojuma dinamisku kontroli informatīvajās sistēmās;
	5. tas nebūs attiecināms visam komersantu lokam un paralēli būs jāsaglabā esošā sistēma, kas būtiski sadārdzinās galvojumu administrēšanu;
	6. atbilstīgas informatīvās sistēmas izstrāde ir laikietilpīga (var ilgt vairākus gadus) un tās izstrādei būs nepieciešami būtiski finanšu resursi;
	7. tiek prognozēts, ka apvienoto galvojumu izmantos samērā neliels komersantu skaits, kaut arī tiks ieguldīti lieli valsts budžeta līdzekļi apvienotā galvojuma izveidei.

Tādējādi sasniedzamais rezultāts – galvojumu apvienošana - neattaisnos ieguldītos darba un finanšu resursus.

1. **Izdarīt grozījumus Ministru kabineta 2010.gada 30.marta noteikumos Nr.302 “Noteikumi par akcīzes nodokļa nodrošinājumiem”** (turpmāk – Ministru kabineta noteikumi Nr.302)

Ekonomikas ministrijas sagatavotajā Informatīvajā ziņojumā un tā 3.pielikumā pie Latvijas Loģistikas pakalpojumu jomas komersantu konkurētspējas stiprināšanas 5.jautājuma par galvojumu apvienošanu nav norādīts ne situācijas apraksts, ne pamatojums, ne arī ietekmes analīze priekšlikumiem grozījumiem Ministru kabineta noteikumos Nr.302.

Taču Finanšu ministrija izvērtēja abus Informatīvajā ziņojumā ierosinātos priekšlikumus un esošo situāciju akcīzes nodokļa nodrošinājuma piemērošanā un potenciālos uzņēmējus, kas darbojas gan muitas jomā, gan akcīzes jomā.

Tika secināts, ka, ņemot vērā Ministru kabineta noteikumos Nr.302 noteiktās normas un nosacījumus dažādu veidu atvieglojumu piemērošanā un atbilstoši precizējot minētos noteikumus, varētu tikt atbalstīti abi priekšlikumi, t.i., paredzēt, ka komersantiem, kas ir akcīzes preču noliktavu turētāji:

1. un vienlaikus ir saņēmuši atzītā komersanta statusu, ir piemērojami tādi paši akcīzes nodokļa vispārējā nodrošinājuma apjoma samazināšanas atvieglojumi kā komersantiem, kas ir Padziļinātās sadarbības programmas dalībnieki. Padziļinātās sadarbības programmas dalībniekiem akcīzes nodokļa vispārējā nodrošinājuma apjomu (izņemot pārvietošanu) var samazināt par 100 procentiem, ievērojot atbilstošus nosacījumus. Savukārt muitas jomā atzītajam komersantam tiek piešķirti atvieglojumi attiecībā uz muitas kontroli saistībā ar drošību un drošumu un/vai piemēro muitas noteikumos paredzētos atvieglojumus. Lai saņemtu atzītā komersanta statusu, ir jāievēro noteikti kritēriji, kas vienādi ir noteikti ES līmenī. Piešķirtais atzītā komersanta statuss tiek atzīts visās ES dalībvalstīs muitas jomā;

2. ir iespēja akcīzes nodokļa vispārējā nodrošinājuma apjomu samazināt par 90 procentiem no maksimālā iespējamā nodokļa parāda, kas var rasties par taksācijas periodā veiktajām darbībām, ne tikai uz alkoholisko dzērienu ražošanu, apstrādi vai pārstrādi, bet arī uz “preču marķēšanu”, ievērojot noteiktus nosacījumus.

Tādējādi grozījumi Ministru kabineta noteikumos Nr.302 veicinās komersantu, kas vienlaikus darbojas gan muitas, gan akcīzes jomā, vēlmi efektivzēt un uzlabot savu uzņēmējdarbību, kā arī paplašināsies atzītā komersanta statusa piemērošas iespēja.

Šajā sakarā ir izstrādāts Ministru kabineta noteikumu projekts “Grozījumi Ministru kabineta 2010.gada 30.marta noteikumos Nr.302 “Noteikumi par akcīzes nodokļa nodrošinājumiem””, kas atbilstoši Ministru kabineta š.g. 26.augusta sēdes protokola Nr.45 47.§ 5.punktam tiks iesniegts Ministru kabinetā kā Ministru kabineta lieta.

1. **Dažādu statusu noliktavu apvienošana**

***Satiksmes ministrijas priekšlikums***

**Finanšu ministrijai sadarbībā Satiksmes ministriju un tranzīta un loģistikas nozares uzņēmēju asociācijām sagatavot un virzīt uz Ministru kabinetu grozījumus normatīvajos aktos par muitas lietām un akcīzes nodokļa piemērošanas normatīvajos aktos, paredzot regulējumu, kas atļauj uzglabāt preces, kas atrodas akcīzes un muitas noliktavās, atļaujot izmantot vienu un to pašu telpu gan akcīzes, gan muitas noliktavas, gan parastās noliktavas (Kopienas statusa precēm) vajadzībām, nodrošinot visu preču uzskaiti elektroniskā veidā.**

Latvijā atbilstoši muitas un akcīzes jomu reglamentējošajos normatīvajos aktos noteiktajam netiek prasīta konstruktīva telpu nodalīšana starp muitas noliktavu un akcīzes preču noliktavu, tādēļ ir pietiekama jebkāda veida nodalīšana. Galvenais nosacījums ir tas, lai nepiederošas personas nevarētu piekļūt muitas noliktavā un akcīzes preču noliktavā uzglabājamām precēm.

Finanšu ministrija uzskata, ka priekšlikums par dažādu statusu noliktavu apvienošanu ir diskutējams, jo ir jānodrošina nosacījumi, ka noliktavā tiek ieviesta stingri kontrolēta preču uzskaites sistēma (piemēram, speciālas uzlīmes ar svītrkodu), kas viennozīmīgi un nepārprotami ļautu Valsts ieņēmumu dienestam pārliecināties par noliktavā fiziski esošo dažādu statusu preču atbilstību uzskaites sistēmas datiem.

Norādām, ka komersantiem tas var palielināt administratīvās izmaksas.

Bez uzskaites sistēmas šo noliktavu darbības administrēšanā ļoti svarīga ir konkrēto preču fiziskas identificēšanas iespējas. Tas nozīmē, ka pilnvērtīgas kontroles veikšanai nepietiek tikai ar dokumentu un preču uzskaites pārbaudi, bet jāveic arī preču uzskaites salīdzināšana ar faktiskajiem preču krājumiem.

Jāņem vērā arī tas, ka komersantiem tāpat būs jānodrošina atsevišķa uzskaite par precēm, kas atrodas muitas režīmā un atliktajā akcīzes nodokļa maksāšanas režīmā, kā arī šāda „apvienotā noliktava” neatbrīvos komersantu no attiecīgu dokumentu noformēšanas, ja precei mainīsies statuss, tādējādi arī pašiem komersantiem uzskaite, iespējams, kļūs daudz sarežģītāka, nepārskatāmāka un dažādu kļūdu veicinoša.

Uzskatām, ka būtu jāizvērtē arī iespējamie krāpšanas gadījumi. Valsts ieņēmumu dienests ir konstatējis, ka pašreizējā uzskaites sistēma nedod tiešu sasaisti ar precēm noliktavā (dabā), tādējādi neradot pārliecību uzraudzības institūcijai par datu korektumu/atbilstību.

Vienlaikus secināts, ka, veicot kontroles pasākumus šādā „apvienotajā noliktavā”, komersantam var būtiski tikt traucēta gan muitas kontrolei, gan akcīzes preču kontrolei pakļauto preču, kā arī Kopienas preču aprite, jo pārbaudes laikā būtu nepieciešams pilnībā slēgt noliktavas darbību, lai Valsts ieņēmumu dienests varētu pārliecināties par attiecīgā statusa preču uzskaites atbilstību faktiskajam. Tas nozīmē, ka, piemēram, kontroles laikā Valsts ieņēmumu dienestam jāpārliecinās, ka akcīzes preces ir atbilstošā daudzumā, kā arī citu statusu preces ir uzskaitītas un teritorijā esošas.

Finanšu ministrija uzskata, ka priekšlikums par dažādu statusu noliktavu apvienošanu viennozīmīgi nav atbalstāms attiecībā uz:

1. nefasēto preču – naftas produktu vai spirtu saturošu produktu – uzglabāšanu, jo nebūs iespējams nodalīt dažādu statusu preces, tādējādi radot būtiskas problēmas gan Valsts ieņēmumu dienestam, gan komersantam;
2. atliktā akcīzes nodokļa maksāšanas režīmā esošo Kopienas statusa preču ražošanu.

Pašlaik Finanšu ministrija ir apzinājusi to muitas noliktavu, kas atrodas vienā adresē ar akcīzes preču noliktavu, skaitu. Šobrīd (dati uz 12.09.2014.) komersantiem ir izsniegtas 150 atļaujas muitas noliktavu turēšanai, no tām 47 muitas noliktavas (t.sk. 16 noliktavas, kurām ir atļauja darbībām ar naftas produktiem) atrodas vienā adresē ar akcīzes preču noliktavu.

Finanšu ministrija uzskata, ka ir nepieciešams turpināt diskusijas ar tranzīta un loģistikas nozares uzņēmēju asociācijām par normatīvo aktu izstrādi saistībā ar izteikto priekšlikumu par dažādu statusu noliktavu apvienošanu.

1. **Elektroniskā piegādes dokumenta metodikas izstrāde**

***Satiksmes ministrijas priekšlikums***

**Valsts ieņēmumu dienestam izstrādāt un publicēt savā interneta mājas lapā detalizētu instrukciju vai metodiskos norādījumus komersantiem par elektroniskā preču piegādes dokumenta izmantošanu (ietverot tajā tipiskākos piemērus).**

Finanšu ministrija norāda, ka Valsts ieņēmumu dienests 2012.gadā ir izstrādājis un publicējis Valsts ieņēmumu dienesta mājas lapā metodiskos materiālus par preču piegādes dokumenta lietošanas kārtību.

([*https://www.vid.gov.lv/dokumenti/tiesibu\_akti/metodiskie%20materiāli/darijumu%20apliecinosie%20dokumenti/met\_precu\_pieg\_dok\_liet\_kart.doc*](https://www.vid.gov.lv/dokumenti/tiesibu_akti/metodiskie%20materi%C4%81li/darijumu%20apliecinosie%20dokumenti/met_precu_pieg_dok_liet_kart.doc)

Papildus informējam, ka sākot ar 2012.gada 1.janvāri, Latvijas grāmatvedības jomu reglamentējošajos normatīvajos aktos pastāv divi atsevišķi dokumenti: attaisnojuma dokuments (rēķins) un preču piegādes dokuments. Attiecībā uz precēm preču piegādes dokumentā jānorāda vismaz preču nosaukums, mērvienība un daudzums. Preču piegādes dokumentu var nesagatavot, ja preču pārvietošana (kravas transportēšana) starptautiskajos vai iekšzemes darījumos notiek, pamatojoties uz starptautiskajiem vai iekšzemes pārvadājumu dokumentiem, kuri noformēti atbilstoši attiecīgiem likumiem vai konvencijām. Tātad tikai tajos gadījumos, ja netiek formēts pārvadājuma dokuments, jānoformē preču piegādes dokuments. Savukārt ierakstus grāmatvedības reģistros jāpamato ar attaisnojuma dokumentu, kurš apliecina uzņēmuma saimnieciskā darījuma esamību un kurā viens no obligātajiem rekvizītiem ir jānorāda saimnieciskā darījuma mērītāji t.i., daudzumi un summas. Tas nozīmē, ja preču piegādes dokumentā vai pārvadājuma dokumentā nav iekļauta preču vienības cena un saimnieciskā darījuma novērtējums naudas izteiksmē, tad papildus tam jānoformē attaisnojuma dokuments atbilstoši likumā “Par grāmatvedību” noteiktajam.

Attiecībā uz to, ka tiek prasīti papīra dokumenti – preču piegādes dokumentu ir atļauts nosūtīt elektroniski, nav noteikti nekādi ierobežojumi dokumentu elektroniskai apritei. Turklāt ir atļauts šo dokumentus arī neparakstīt, ja tas sagatavots elektroniski un darījuma puses (preču nosūtītājs un preču saņēmējs) to apliecinājušas (autorizējušas) kārtībā, kāda noteikta preču nosūtītāja un preču saņēmēja noslēgtajā līgumā par elektronisko datu apmaiņu un tās formātu. Minēto apliecina Ministru kabineta 2003.gada 21.oktobra noteikumu Nr.585 “Noteikumi par grāmatvedības kārtošanu un organizāciju” (turpmāk – noteikumi Nr.585) regulējums, tajā ir ietverts arī nosacījumi, ka preču piegādes dokumentam var būt ne tikai papīra formā. Tā ir darījuma partneru brīva izvēlē, kādā formā (papīra vai elektroniskā) sagatavo šo dokumentu, t.i., šo noteikumu 35.14 punkts nosaka, ka “Preču piegādes dokumentu var neparakstīt, ja tas sagatavots elektroniski un darījuma puses (preču nosūtītājs un preču saņēmējs) to apliecinājušas (autorizējušas) kārtībā, kāda noteikta preču nosūtītāja un preču saņēmēja noslēgtajā līgumā par elektronisko datu apmaiņu un tās formātu”.

Noteikumu Nr.585 35.18 punkts nosaka, ka preču piegādes dokumentu var nesagatavot, ja preču pārvietošana (kravas transportēšana) starptautiskajos vai iekšzemes darījumos notiek, pamatojoties uz starptautiskajiem vai iekšzemes pārvadājumu dokumentiem, kuri noformēti atbilstoši attiecīgiem likumiem vai konvencijām (turpmāk – pārvadājumu dokuments).

Tāpat vēršam uzmanību, ka pavadzīmes saturu nosaka Autopārvadājumu likums.

Finanšu ministrs A.Vilks

26.09.2014. 14:55

4749

I.Tomiņa

67095566

Irita.Tomina@fm.gov.lv